Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiivi orgaanisten liuottimien käytöstä rakennusmaaleissa ja -lakoissa sekä ajoneuvojen korjausmaalaustuotteissa aiheutuvien haihtuvien orgaanisten yhdisteiden päästöjen rajoittamisesta ja direktiivin 1999/13/EY muuttamisesta"

(KOM(2002) 750 lopullinen - 2002/0301 (COD))

(2003/C 220/10)

Neuvosto päätti 23. tammikuuta 2003 Euroopan yhteisön perustamissopimuksen 95 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "maatalous, maaseudun kehittäminen, ympäristö" -erityisjaosto antoi lausuntonsa 26. toukokuuta 2003. Esittelijä oli David Sears.

Euroopan talous- ja sosiaalikomitea hyväksyi 18. ja 19. kesäkuuta 2003 pitämässään 400. täysistunnossa (kesäkuun 18. päivän kokouksessa) seuraavan lausunnon. Äänestyksessä annettiin 73 ääntä puolesta yhden pidättyessä äänestämästä.

1. Johdanto

1.1. Ilmanlaatu Euroopassa paranee jatkuvasti. Rikin oksidien (SOx) päästöt vähenivät vuosina 1990-1998 41 prosenttia, typen oksidien (NOx) 21 prosenttia ja muiden haihtuvien orgaanisten yhdisteiden kuin metaanin (Non-methane Volatile Organic Compounds, NMVOC) 24 prosenttia. Tämänhetkisenä tavoitteena on rajoittaa hiukkasten ja otsonia muodostavien yhdisteiden (NOx ja VOC-yhdisteiden) päästöjä.

1.2. Arvioiden mukaan voidaan ihmisten toiminnassa syntyviä haihtuvien orgaanisten yhdisteiden (Volatile Organic Compounds, VOC) päästöjä vähentää yhteisön voimassa olevan lainsäädännön avulla 50 prosentilla vuoteen 2010 mennessä perustasoon eli vuoteen 1990 verrattuna, mikä merkitsisi päästöjen vähenemistä 14,1 miljoonasta tonnista 7,1 miljoonaan tonniin 20 vuoden aikana. Jotta voidaan kuroa umpeen ero edellä esitetyn arvion ja kansallisia päästörajoja koskevassa direktiivissä VOC-päästöille asetetun 6,5 miljoonan tonnin päästörajan välillä, on noudatettava tuotekohtaista lähestymistapaa.

2. Tiivistelmä komission ehdotuksesta

2.1. Ehdotuksen tärkein osa ovat liitteeseen II sisältyvät kaksi taulukkoa, joissa vahvistetaan pitoisuusraja-arvot (g/l) käyttövalmiiden maalien VOC-pitoisuuksille. Kyseiset tuotteet kuuluvat rakennusmaalien ja lakkojen 12 alaryhmään sekä ajoneuvojen korjausmaalaustuotteiden 5 alaryhmään. Uusien säännösten mukaisten ajoneuvojen korjausmaalaustuotteiden tulisi olla kaikilta osin käytössä vuoden 2006 loppuun mennessä. Ehdotuksen mukaan ajoneuvojen korjausmaalaustuotteita monimutkaisemmilla rakennusmaalimarkkinoilla pitoisuuksia vähennetään kahdessa vaiheessa siten, että entistä tiukemmat vaatimukset tulevat voimaan vuoden 2007 ja vuoden 2010 loppuun mennessä.

2.2. Asiasta tehdyssä tutkimuksessa (Decopaint 2000) ehdotettiin kahta vaihtoehtoista lähestymistapaa: ensimmäinen niistä on lähellä maali- ja hartsiteollisuuden tekemää ehdotusta ja toinen, johon komission ehdotus perustuu, johtaa lähes kaikkien liuotinohenteisten sisä- ja ulkomaalien poistumiseen markkinoilta. Näiden kahden lähestymistavan vaikutukset päästöjen määrään poikkeavat kuitenkin toisistaan vain vähän. Teollisuuden tekemässä ehdotuksessa VOC-päästöjä vähennetään vuoden 1990 perustasoon verrattuna 50-52 prosenttia, kun komissio ehdottaa päästöjen vähentämistä 52,1 prosenttia.

2.3. Jos uudet pitoisuusraja-arvot saavutetaan, rakennusmaaleista peräisin olevia VOC-päästöjä voidaan vähentää edelleen noin 280 kilotonnilla vuosittain (50 % alan VOC-päästöistä) ja ajoneuvojen korjausmaalauksesta peräisin olevia päästöjä 15 kilotonnilla. Ehdotus aiheuttaisi toteutuessaan kustannuksia ja johtaisi työpaikkojen menettämiseen. Saatavien hyötyjen rahalliseksi arvoksi arvioidaan kuitenkin 582 miljoonaa euroa vuodessa, kun kustannukset jäävät arvioilta 108-157 euroon vuodessa.

3. Yleistä

3.1. ETSK kannattaa painokkaasti komission ja jäsenvaltioiden jatkuvia pyrkimyksiä ilmanlaadun parantamiseksi Euroopassa kyseessä olevan ehdotuksen osalta. Joitakin vähäisiä muutoksia vaaditaan kuitenkin, ennen kuin ehdotus voidaan tyydyttävästi panna täytäntöön. Komission ehdotuksessa tiettyjen tuotteiden pitoisuusraja-arvoja ei ole määritetty tai ne on asetettu sellaiselle tasolle, että kyseisten tuotteiden valmistaminen ei tällä hetkellä tiedossa olevan teknologian avulla ole mahdollista. Komissio aikoo tehdä puuttuvia arvoja koskevan ehdotuksen uusien tietojen perusteella, jotka eivät ole vielä käytettävissä. ETSK ja Euroopan parlamentti voivat ottaa ehdotukseen kantaa vuoden 2007 aikana. Tavoitteena on mahdollistaa uusien tuotteiden saaminen markkinoille vuoden 2009 loppuun mennessä. Tämä aikataulu vaikuttaa liian tiukalta, jotta uudelleen formuloitujen tuotteiden kehittäminen, testaus ja markkinointi olisi mahdollista ja jotta voitaisiin turvata tavaroiden vapaa liikkuvuus yhtenäismarkkinoilla.

3.2. Sekä tuottajien että kuluttajien kohtaamat ongelmat johtuvat maalin tai hartsin sisältämästä vedestä eivätkä VOC-yhdisteiden puuttumisesta. Vesi voi aiheuttaa ruostumista ja mätänemistä valmistusprosessin ja käytön kaikissa vaiheissa. Sen jäätymispistettä, haihtumisnopeutta ja solvatointikykyä koskevat fysikaaliset ominaisuudet ovat kiinteät, mikä rajoittaa sen käyttöä olosuhteissa, joissa VOC-pohjaisten tuotteiden käyttö on edelleen mahdollista. Vesiohenteisissa maaleissa on oltava VOC-yhdisteitä, jotta hartsi ja muut komponentit liukenisivat helpommin ja jotta maali kuivuisi määrätyssä ajassa, tarttuisi pysyvästi ja muodostaisi pitkäaikaisen suojan antavan virheettömän pinnan. Koska nykyisin käytettäviä hartseja (alkydihartseja) ei voida enää käyttää muutoin kuin lisäämällä tiettyjä määriä VOC-yhdisteitä, on siirryttävä valmistamaan muihin hartseihin (akryylihartseihin) pohjautuvia vesiohenteisia maaleja. Tämä merkitsee kustannusten jyrkkää nousua, vaikka VOC-yhdisteiden päästöt vähenevät vain hieman eli alle 20 kilotonnilla vuosittain.

3.3. Tämän takia todelliset kustannukset saattavat nousta jopa viisinkertaiseksi näihin tasoihin verrattuna, mikä vaikeuttaa huomattavasti pienten maalin- ja hartsinvalmistajien toimintaa, sillä niillä ei ole mahdollisuutta investoida vesiohenteisten maalien valmistamiseen tarvittaviin laitteistoihin eikä niillä ole varaa kehittää tai ostaa tarvittavaa uutta teknologiaa.

3.4. Kuluttajien osalta on syytä panna merkille, että ehdotus merkitsee kaikkien seiniin ja sisävarusteisiin (ovet, jalkalistat ja ikkunat) tarkoitettujen liuotinohenteisten maalien sekä useimpien liuotinohenteisten ulkomaalien poistumista markkinoilta. Kaikkiin näihin käyttötarkoituksiin ei ole olemassa vaihtoehtoisia vesiohenteisia tuotteita, sillä niiden markkinaosuudet ovat toistaiseksi jääneet pieniksi. Joitakin tuotteita on vedetty markkinoilta, koska ne eivät ole täyttäneet kuluttajien vaatimuksia värin, kestävyyden ja pinnan ominaisuuksien osalta.

3.5. Ehdotuksen oletettuja terveysvaikutuksia on tutkittava edelleen. Vaikka VOC- ja NOx-päästöjä onkin jo rajoitettu merkittävästi, otsonipitoisuuden kasvu on jatkunut. Parhaimmillaan huipputasot ovat jääneet jonkin verran aikaisempaa tasoa alhaisemmiksi, mikä vaikuttaa jossain määrin akuutteihin terveysongelmiin mutta ei kroonisiin terveysongelmiin eikä materiaalisiin tai viljelykasveille aiheutuviin vahinkoihin. Mahdolliset muut mekanismit on selvitettävä, tai on löydettävä ehdotettua kustannustehokkaampia tapoja rajoittaa VOC- ja NOx-päästöjä.

4. Erityistä

4.1. ETSK on esittänyt huomioitaan asiasta viimeksi toukokuussa 1997. Tuolloin komitea tuki yleisesti ottaen komission ehdotuksia mutta epäili, oliko toimien yhteisvaikutus ilmanlaatuun arvioitu ja olivatko ehdotukset kustannus-hyötysuhteeltaan perusteltuja erityisesti sosiaalikulut mukaan lukien. Samat huomiot vaikuttavat edelleen päteviltä.

4.2. ETSK panee tyytyväisenä merkille, että ensimmäiseen kysymykseen saadaan vastaus CAFE-ohjelman (Puhdasta ilmaa Eurooppaan -ohjelma) puitteissa ja toisen kysymyksen käsittelyä helpottaa uuden tietokannan luominen ilmanlaatuun liittyvien kysymysten kustannus-hyötyanalyyseja varten. Komitea suhtautuu erityisen myönteisesti kahteen kyseisen rekisterin pidosta tehtyyn sopimukseen sisältyvään mainintaan:

- Kustannus-hyötyanalyyseissä sovellettavien menetelmien tulee olla avoimia.

- Tulosten tulee olla korkealaatuisia ja riittävän selviä, jotta eurooppalaiset sidosryhmät voivat luottaa analyysien tuloksiin ja hyväksyä ne poliittisen päätöksenteon pohjaksi.

4.3. ETSK huomauttaa, että käsiteltävänä oleva ehdotus on tältä osin puutteellinen. Decopaint-tutkimuksessa tehdään oletus, jonka mukaan VOC-päästöjen, otsonin muodostumisen ja aiheutuvien kustannusten välillä on lineaarinen yhteys. Oletuksen tiedetään olevan virheellinen, ja se voi johtaa toimenpiteisiin, joilla ei suojella ihmisten terveyttä.

4.4. Ulkoisten kulujen ja hyötyjen arvioimiseen käytettävän BeTa-tietokannan osalta on erityisesti varoitettu, että tietokantaa ei tule käyttää otsonin muodostumisen tarkkailuun, sillä ilmiöön liittyvät reaktiot ovat erittäin monimutkaisia. Jäsenvaltioiden hallitusten äskettäin tekemissä tutkimuksissa on toistettu sama näkemys.

4.5. ETSK ei ole samaa mieltä sen Decopaint-tutkimuksessa esitetyn käsityksen kanssa, jonka mukaan pienyritysten voidaan antaa kaatua ilman, että ryhdyttäisiin lisätoimenpiteisiin, varsinkin kun kyseiset yritykset ovat keskittyneet sellaisille EU:n alueille, joilla on jo nyt korkea työttömyys. Komitea ei myöskään ole sitä mieltä, että kuluttajat olisi pakotettava ostamaan tuotteita, jotka he ovat jo kerran hylänneet, koska ne eivät ole vastanneet heidän tarpeitaan.

4.6. ETSK panee huolestuneena merkille, että ehdotuksessa ei ole kiinnitetty huomiota restaurointialan ("heritage" sector) tarpeisiin. Sekä julkisissa että yksityisissä restauroitavissa rakennuksissa on käytettävä sellaisia suoja- ja rakennusmaaleja, jotka sopivat yhteen aikaisemmin käytettyjen maalien kanssa. Usein hallitus tai paikallisviranomaiset määrittävät yksityiskohtaisesti kyseiset maalit, ja pieni joukko pk-yrityksiä vastaa niiden toimittamisesta markkinoille. Käsiteltävänä oleva ehdotus lopettaisi toteutuessaan näiden yritysten liiketoiminnan. Lisäksi on tuotu esille tarve huolehtia sopivien "perinteisten" maalien saatavuudesta jatkossa vanhojen autojen ja muiden keräilyesineiden entisöintiä varten.

4.7. ETSK ei hyväksy näkemystä, jonka mukaan alkydihartsien käyttö liuotinohenteisissa maaleissa tulisi lopettaa tarpeettomana sillä perusteella, että se voidaan korvata vaihtoehtoisilla tuotteilla, joita ei tosin ole vielä keksitty. Tämä merkitsisi myös sitä, että luonnonöljyn raaka-ainekäytöstä luovuttaisiin ja siirryttäisiin käyttämään uusia maaöljypohjaisia kemikaaleja, mikä on muualla esitettyjen toivomusten vastaista. Käytettävät määrät ovat merkittäviä: alkydihartsien tuotantoon käytetään vuosittain noin 200000 tonnia soijaa.

4.8. On syytä olla erityisen huolestunut siitä, että sisä- ja ulkovarusteiden ja ulkoverhousten käsittelyyn tarkoitetuille maaleille ei ole annettu raja-arvoa ja että kyseisen raja-arvon määrittämiselle asetettu aikataulu on markkinoiden tarpeisiin nähden epärealistinen. Tämän puutteen korjaamiseksi ETSK kehottaa komissiota ottamaan uudelleen käyttöön Euroopan maaliteollisuuden järjestön CEPE:n ehdottamat raja-arvot, jotka tämä on esittänyt jäsentensä ja niiden raaka-aineiden toimittajien puolesta.

4.8.1. Näin ollen liitteessä II mainittujen raja-arvojen alaluokan d liuotinohenteisille maaleille (LO) tulisi olla 400 g/l ja 300 g/l vaiheille I ja II. Vesiohenteisten maalien (VO) raja-arvoja kyseisessä alaluokassa ei tarvitse muuttaa.

4.8.2. Lisäksi vähäisiä, vain vaihetta II koskevia muutoksia ehdotetaan alaluokan c liuotinohenteisille maaleille (450 g/l), alaluokan g vesiohenteisille maaleille (50 g/l), alaluokan h vesiohenteisille maaleille (50 g/l) sekä alaluokan i liuotinohenteisille maaleille (600 g/l).

4.8.3. Komission lukujen perusteella edellä mainittujen muutosten seurauksena VOC-päästöt vähenisivät 14 tuhatta tonnia nykyiseen ehdotukseen verrattuna (toisin sanoen 0,1 prosenttia vuoden 1990 VOC-päästöjen 14 miljoonan tonnin perustasosta, kuten edellä kohdissa 1.2 ja 2.2 on mainittu).

4.8.4. ETSK kannustaa näin ollen komissiota aloittamaan uudelleen keskustelut maalinvalmistajien kanssa kustannustehokkaiden keinojen löytämiseksi, jotta kyseinen vähennys voidaan saavuttaa vuoteen 2010 mennessä.

4.9. Tuotteiden ja alojen kuvauksissa on useita virheitä, jotka on korjattava, jos direktiivin täytäntöönpanon halutaan tapahtuvan tehokkaasti ja yhdenmukaisesti. Kun otetaan huomioon, että kyseisten määritelmien on tyydytettävä markkinoiden tarpeet aina vuoteen 2010 saakka, niiden uudelleenmuotoilu hyödyttäisi yhtä lailla lainsäätäjiä, tuottajia kuin kuluttajia. Jos ehdotetut muutokset alaluokan d liuotinohenteisten maalien raja-arvoihin hyväksytään, uutta tarkistusta ei tarvitse tehdä vuonna 2006, ja johdanto-osan 9 kappale sekä artikla-osan 9 artikla voidaan tällöin poistaa.

4.10. Ajoneuvojen korjausmaalausta säädellään tällä hetkellä kahdella, samoja aloja koskevalla direktiivillä. Komitea kannattaa kyseisen alan ottamista käsiteltävänä olevan ehdotuksen säännösten piiriin kokonaisuudessaan ja alaa koskevien määritelmien ja sanamuotojen muuttamista sen mukaisesti.

4.11. ETSK huomauttaa, että jos edellä mainitut muutokset toteutetaan ja muutetaan kuultavien pintakäsittelyaineiden VOC-yhdisteiden pitoisuusraja-arvoja hieman, myös huoli työpaikkojen säilymisestä tietyissä jäsenvaltioissa poistuu suurelta osin ilman, että asialla olisi suurta vaikutusta VOC-päästöjen määrään.

4.11.1. Näin ollen liitteessä II mainittujen raja-arvojen alaluokan e vesiohenteisille (VO) ja liuotinohenteisille maaleille (LO) tulisi olla 150 g/l ja 130 g/l sekä 550 g/l ja 450 g/l vaiheille I ja II.

4.11.2. ETSK katsoo, että muita muutoksia liitteessä II esitettyihin raja-arvoihin ei vaadita, joten 46 esitetyistä 55 raja-arvosta tulisi pysymään muuttumattomana.

4.12. ETSK on samaa mieltä siitä, että kustannusten ja hyötyjen arvioimisen sekä ensisijaisten toimien määrittämisen kannalta on oleellisen tärkeää, että ensin arvioidaan ihmishengen hinta. Komitea katsoo, että kaikkien lainsäädäntäprosessiin osallistuvien tahojen tulee olla tietoisia tästä arviosta ja että sitä tulee käyttää samalla tavalla kaikissa sisäisissä ja ulkoisissa tutkimuksissa.

4.13. Lopuksi ETSK toteaa edelleenkin tukevansa tietämykseen perustuvan lähestymistavan noudattamista lainsäädännössä ja kehottaa komissiota tehostamaan asiaa koskevan tiedon keräämistä kaikissa jäsenvaltioissa. Näiden tietojen tulisi sisältää myös kansanterveydelle ja viljelykasveille aiheutuvia vahinkoja koskevia ensisijaisia indikaattoreita, jotta voidaan varmistaa, että toteutettavat toimenpiteet vaikuttavat toivotulla tavalla. Lisäksi tulisi huolellisesti seurata yksittäisten jäsenvaltioiden edistymistä niille nykyisessä lainsäädännössä asetettujen päästöjen vähentämistavoitteiden saavuttamisessa sekä laatia tästä raportteja.

Bryssel 18. kesäkuuta 2003.

Euroopan talous- ja sosiaalikomitean

puheenjohtaja

Roger Briesch